“Tashkent International University of Education” halqaro universitetini tashkil etish toʻgʻrisida
(resolution, 2022-04-05)

Respublika iqtisodiyoti tarmoqlarini malakali kadrlar bilan taʼminlash imkoniyatlarini oshirish hamda taʼlim tizimiga jahonning ilgʻor standartlari hamda zamonaviy boshqaruv mexanizmlarini joriy etish uchun zarur boʻlgan oliy maʼlumotli pedagog va boshqaruv kadrlarini tayyorlash, rivojlangan mamlakatlarning yetakchi oliy taʼlim muassasalari bilan hamkorlikni yanada kengaytirish maqsadida Vazirlar Mahkamasi qaror qiladi: 1. Oʻzbekiston Respublikasi Xalq taʼlimi vazirligi, Oliy va oʻrta maxsus taʼlim vazirligi hamda Vazirlar Mahkamasi huzuridagi Prezident, ijod va ixtisoslashtirilgan maktablarni rivojlantirish agentligining Toshkent shahrida “Tashkent International University of Education” xalqaro universitetini (keyingi oʻrinlarda Universitet deb ataladi) tashkil etish toʻgrisidagi taklifiga rozilik berilsin. 2. Quyidagilar Universitetning asosiy vazifalari va faoliyati yoʻnalishlari etib belgilansin: Universitetda yetakchi xorijiy oliy taʼlim muassasalarining taʼlim dasturlarini joriy etish; respublika iqtisodiyoti real sektorining ehtiyojlarini hisobga olgan holda yuqori malakali oliy maʼlumotli mutaxassislar tayyorlash; xorijning ilgʻor oliy taʼlim muassasalari bilan hamkorlik asosida tajriba almashish dasturlarini amalga oshirish; oʻkuv rejalariga zamonaviy fanlarni kiritib borish, innovatsion hamda ilm-fanga asoslangan texnologiyalarni tatbiq qilish; taʼlim jarayoniga yetakchi xorijiy oliy taʼlim muassasalarining malakali professor-oʻqituvchilari, olimlari va mutaxassislarini keng jalb qilish; taʼlim jarayoniga zamonaviy pedagogik va axborot-kommunikatsiya texnologiyalarini, ilm-fan va texnikaning yangi yutuqlarini joriy etish; professor-oʻqituvchilar malakasini oshirish va qayta tayyorlash, shu jumladan, nufuzli xorijiy oliy taʼlim va ilmiy-tadqiqot muassasalarida ularning stajirovkasini tashkil etish; respublika iqtisodiyoti tarmoqlariga innovatsiyalarni joriy qilishni ragʻbatlantirish, ilmiy tadqiqotlar natijalarini tijoratlashtirish imkoniyatlarini kengaytirish; respublika oliy taʼlim tizimiga zamonaviy taʼlim texnologiyalariga asoslangan oʻquv jarayonini tashkil qilish boʻyicha ilgʻor xorijiy tajribalarni tatbiq etish, ochiq axborot-taʼlim muhitini rivojlantirishga koʻmaklashish; taʼlim va ilm-fanning uzluksizligi va izchilligi tamoyili, shuningdek, jahon taʼlimi va ilmiy hamjamiyatga uygʻun integratsiyalashuvi asosida mutaxassis va ilmiy-pedagog kadrlar tayyorlash tizimini rivojlantirish; taʼlim va ilmiy sohalarda xorijiy mamlakatlarning yetakchi oliy taʼlim muassasalari, ilmiy-tadqiqot markazlari bilan uzoq muddatli aloqalarni rivojlantirish va mustahkamlash. 3. Oʻzbekiston Respublikasi Xalq taʼlimi vazirligiga, istisno tariqasida, Universitet faoliyatini yoʻlga qoʻyish uchun eng yaxshi shartlarni taklif etgan potensial investorni tanlash hamda investitsiyaviy va ijtimoiy majburiyat shartlarini belgilash huquqi berilsin. Bunda: a) potensial investorga Toshkent shahar, Yashnobod tumani, “Gʻalabaning 40 yilligi” 2-mavzesida joylashgan faoliyat koʻrsatmayotgan (qurilishi tugallanmagan) Pedagog kadrlarni qayta tayyorlash va malakasini oshirish instituti bino va inshootlari investitsiyaviy va ijtimoiy majburiyatlarni bajarish sharti bilan “nol” xarid qiymatida berilsin; b) potensial investorga kuyidagi investitsiyaviy va ijtimoiy majburiyatlar yuklansin: oʻz mablagʻlari hisobidan Universitetning faoliyatini moliyalashtirish, obyektlarni rekonstruksiya qilish, kapital taʼmirlash, jihozlash va foydalanishga topshirish, shuningdek, ularga tegishli hududni obodonlashtirish; Universitet tomonidan belgilangan qabul parametrlari doirasida Oʻzbekiston Respublikasi Xalq taʼlimi vazirligi hamda Vazirlar Mahkamasi huzuridagi Prezident, ijod va ixtisoslashtirilgan maktablarni rivojlantirish agentligi buyurtmasiga koʻra “The Times Higher Education World University Rankings” reytingidagi dunyoning 1000 talikka kiruvchi xorijiy oliy taʼlim muassasalari dasturlari asosida imtiyozli grantlar ajratish yoʻli bilan tegishli yoʻnalishlar boʻyicha mutaxassislarni tayyorlash va qayta tayyorlashni amalga oshirish; Universitetga berilayotgan obyektda taʼlim xizmatlari koʻrsatish yuzasidan faoliyatni amalga oshirish. v) Oʻzbekiston Respublikasi Xalq taʼlimi vazirligi potensial investor tanlangandan soʻng: bir oy muddatda ushbu bandning “b” kichik bandida belgilangan shartlar asosida investor bilan obyektni “nol” xarid qiymatida sotish boʻyicha oldi-sotdi shartnomasi tuzilishini; oʻn kun muddatda obyektni topshirish-qabul qilish dalolatnomasi taqdim etilgandan keyin besh ish kuni mobaynida potensial investorga “tasarruf etish huquqisiz” belgisi bilan mulk huquqini tasdiqlovchi davlat orderi berilishi boʻyicha Oʻzbekiston Respublikasi Davlat aktivlarini boshqarish agentligiga iltimosnoma yuborilishini; potensial investor tomonidan qabul qilingan investitsiyaviy va ijtimoiy majburiyatlar bajarilishi yuzasidan monitoring olib borilishini; investitsiyaviy majburiyatlar toʻliq bajarilgan deb eʼtirof etilgan paytdan va penya (yuzaga kelgan taqdirda) toʻliq hajmda toʻlangan kundan boshlab besh ish kunidan ortiq boʻlmagan muddatda belgilangan tartibda obyektni “tasarruf etish huquqi” belgisi kiritilishi boʻyicha Oʻzbekiston Respublikasi Davlat aktivlarini boshqarish agentligiga iltimosnoma yuborilishini taʼminlasin; g) Oʻzbekiston Respublikasi Davlat aktivlarini boshqarish agentligi Xalq taʼlimi vazirligining iltimosnomasi asosida obyektni potensial investorga sotish boʻyicha vazirlik va potensial investor oʻrtasida tuzilgan shartnoma va topshirish-qabul qilish dalolatnomasi taqdim etilgandan keyin besh ish kuni mobaynida potensial investorga “tasarruf etish huquqisiz” belgisi bilan mulk huquqini tasdiqlovchi davlat orderini, shuningdek, ushbu shartnoma boʻyicha potensial investor tomonidan investitsiyaviy majburiyatlar qabul qilinganligi toʻgʻrisida bayonnoma va potensial investor tomonidan mulk huquqini tasdiqlovchi davlat orderining asli taqdim qilingan kundan boshlab besh ish kunidan ortiq boʻlmagan muddatda “tasarruf etish huquqi bilan” belgisi kiritilishini taʼminlasin; d) Oʻzbekiston Respublikasi Vazirlar Mahkamasining “Davlat mulki obyektlarini xususiylashtirish tartibi toʻgʻrisidagi nizomlarni tasdiqlash haqida” 2014-yil 6-oktabrdagi 279-son qarori, istisno tariqasida, mazkur qarorning bajarilishi doirasida tatbiq etilmasligi belgilansin. 4. Belgilab qoʻyilsinki: Universitet masʼuliyati cheklangan jamiyat shaklidagi nodavlat oliy taʼlim tashkiloti hisoblanadi; Universitetga oʻquv-metodik rahbarlikni taʼminlash, faoliyati va oʻquv jarayonini tashkil etish va yuritish, oʻquv adabiyotlari bilan taʼminlash, shuningdek oʻqishga qabul qilish uchun kirish imtihonlarini oʻtkazish va chet ellik yukori malakali mutaxassislarni jalb etish uchun xorijiy hamkor sifatida “The Times Higher Education World University Rankings” reytingidagi dunyoning 1000 talikka kiruvchi xorijiy oliy taʼlim muassasalarini belgilash va Universitet bazasida ularning filiallarini ochish huquqi berilsin; Universitetda oʻkitish Oʻzbekiston Respublikasi davlat taʼlim standartlari talablarini inobatga olgan holda, Universitet va uning xorijiy hamkori tomonidan tasdiqlanadigan oʻquv rejalari va dasturlariga muvofiq toʻlov-kontrakt asosida amalga oshiriladi; Universitetda kadrlar tayyorlash kunduzgi, sirtqi, kechki, maxsus sirtqi va masofaviy taʼlim shakllari boʻyicha oʻzbek, ingliz hamda boshqa tillarda amalga oshiriladi; Universitet bitiruvchilariga uning xorijiy hamkor universitetlarining Oʻzbekiston Respublikasida oliy taʼlim toʻgʻrisidagi hujjati sifatida tan olinadigan xalqaro darajadagi yoki belgilangan namunadagi diplomi beriladi; bakalavriat taʼlim yoʻnalishlari va magistratura mutaxassisliklariga qabul parametrlari Universitet tomonidan xorijiy hamkorlar bilan kelishilgan holda belgilanadi; Universitetning magistratura taʼlim bosqichi bitiruvchilari Oʻzbekiston Respublikasi Xalq taʼlimi vazirligi hamda Vazirlar Mahkamasi huzuridagi Prezident, ijod va ixtisoslashtirilgan maktablarni rivojlantirish agentligining rahbar kadrlari zaxirasiga kiritiladi; umumtaʼlim muassasalarida faoliyatini boshlagan Universitet bakalavriat bosqichi bitiruvchilariga toʻgʻridan toʻgʻri ikkinchi malaka toifasi, magistratura bitiruvchilariga birinchi malaka toifasi beriladi; Universitetga belgilangan tartibda Oʻzbekiston Respublikasi Vazirlar Mahkamasi huzuridagi Taʼlim sifatini nazorat qilish davlat inspeksiyasidan litsenziya olgandan soʻng taʼlim faoliyati bilan shugʻullanishiga ruxsat etiladi. 5. Quyidagilar Universitet faoliyatini moliyalashtirish manbalari etib belgilansin: talabalarni toʻlov-kontrakt asosida oʻqitishdan tushadigan mablagʻlar; xoʻjalik faoliyatidan va shartnoma asosida xizmatlar koʻrsatishdan olinadigan daromadlar; yuridik va jismoniy shaxslarning homiylik xayriyalari; xalqaro moliya institutlari va tashkilotlarining grantlari; qonunchilik hujjatlarida taqiqlanmagan boshqa manbalar. 6. Oʻzbekiston Respublikasi Xalq taʼlimi vazirligi Vazirlar Mahkamasi huzuridagi Taʼlim sifatini nazorat qilish davlat inspeksiyasi bilan birgalikda Universitetning taʼsis hujjatlari ishlab chiqilishida va ular belgilangan tartibda davlat roʻyxatidan oʻtkazilishida koʻmaklashsin. 7. Toshkent shahar hokimligi Universitet hududida barpo etilayotgan kampusni tashqi muhandislik-kommunikatsiya va yoʻl-transport infratuzilmasi bilan mahalliy budjet mablagʻlari hisobiga taʼminlash choralarini koʻrsin. 8. Oʻzbekiston Respublikasi Vazirlar Mahkamasi huzuridagi Taʼlim sifatini nazorat qilish davlat inspeksiyasi Universitetda taʼlim sifatini va qonunchilikka rioya etilishini belgilangan tartibda nazorat qilsin. 9. Mazkur qarorning bajarilishini nazorat qilish Oʻzbekiston Respublikasi Bosh vazirining ijtimoiy rivojlantirish masalalari boʻyicha oʻrinbosari B.A. Musayev, Oʻzbekiston Respublikasi xalq taʼlimi vaziri Sh.X. Shermatov hamda Oʻzbekiston Respublikasi Vazirlar Mahkamasi huzuridagi Taʼlim sifatini nazorat qilish davlat inspeksiyasi boshligʻi U.N. Tashkenbayev zimmasiga yuklansin.